google/wiki40b huggingface dataset:
Blue kongo

Blue kongo eller blå kongo (også blue congo og purple congo) er en tradisjonell potetsort. Det antas at den opprinnelig ble importert fra Syd-Amerika til Storbritannia på begynnelsen av forrige århundre. Sorten ble dyrket i Skandinavia fra 1930-årene.
Potetkjøttet har en blå farge både før og etter koking. Kokes gjerne med skallet på for å bevare det meste av fargen. Fargestoffet er antocyanin, som er det samme som finnes i blåbær.
Nehalem

Nehalem (IPA: nəˈheɪləm) er kodenavnet for en prosessor-mikroarkitektur utviklet av Intel, og er etterfølgeren til den tidligere Core-mikroarkitekturen. En forhåndsvisning med to Nehalem-prosessorer ble vist fram ved Intel Developer Forum i 2007, og den første prosessoren med Nehalem-arkitekturen som ble lansert var Core i7.
Navnet Nehalem er et gjenbrukt kodenavn og fikk navnet sitt fra Nehalem-elven. Arkitekturen har store forskjeller fra Netburst, men beholder visse likheter. Nehalem-baserte prosessorer har 45 nm transistorer, kjører på høyere klokkehastigheter, og er mer energieffektive enn Penryn-prosessorer.
Nehalem ble erstattet av Sandy Bridge-mikroarkitekturen, som ble sluppet ut i januar 2011.
Jazzintro

Jazzintro (1998–) er en konkurranse for for unge jazzmusikere, der vinneren får tittelen Årets unge jazzmusikere og vinner en lanseringspakke verdt flere hundre tusen kroner. Arrangeres annethvert år under ledelse av Norsk jazzforum.

Deltakelse

For å få delta må solister være norsk og under 27 år, orkestre skal ha en snittalder under 27 år og minst halvparten norsk skal være norsk. Storband får ikke være med. Tidligere vinnere kan være med, men ikke som solister, og ikke i band der de utgjør mer enn halvparten.

Utvelgelse

En fagjury plukker ut inntil åtte band på bakgrunn av innsendte søknader og demo-materiale. De utvalgte bandene spiller i løpet av våren og sommeren på én av jazzfestivalene Vossa Jazz (påske), MaiJazz (mai), Nattjazz (mai), Kongsberg Jazzfestival (tidlig juli). To band spiller på hver festival, og basert på konserten velger fagjuryen ett av bandene til finalespill på Moldejazz (midt i juli). Fire band deltar i finalen og juryen kårer én vinner som de påfølgende to år får en lanseringspakke.

Hovedpremie (lanseringspakke)

Lanseringspakken var for det meste et bidrag fra Rikskonsertene i form av  festivaljobber, Norgesturné, skolekonserter, utenlandskonserter, produksjons- og redigeringsstudio. Etter de la ned sitt offentlige turnéprogram i 2014, og trakk seg ut, har Norsk jazzforum ansvaret.
Østnorsk jazzsenter har bidratt til produksjon av Norgesturné for Årets unge jazzmusikere i 2016 og 2018.  
Vederlagsbyrået Gramo kom inn som samarbeidspartner i 2008 med et stipend til Årets unge jazzmusikere på  kr 100 000 i 2008 og 2010, hevet til kr 150 000 i 2012. 
I 2018 bidrar Talent Norge med kr. 200 000.
Den må tidlig krøkes som god krok skal bli

Den må tidlig krøkes som god krok skal bli er et norsk og dansk ordtak som viser til at man allerede i ung alder trenger lærdom og erfaring, som av og til kan være smertefull – psykisk eller fysisk, for å modnes som menneske. Ordtaket kan ofte brukes i møte med et barn som utfører arbeid eller oppgaver som ellers helst ses blant voksne. En dansk ordspråkssamling fra 1506 er eldste historiske kilde for ordtaket.
Tara Frisk

Tara Frisk er et norsk magasin med stoff om helse og livsstil som ble lansert i 2012. Blandet kommer med 7 utgaver i året og utgis av Bonnier Media. 
Andre bladet som utgis eller har blitt utgitt under Tara-navnet er Tara, Tara Smak og Tara Hjem.
Yeonggwang kjernekraftverk

Yeonggwang kjernekraftverk er et kjernekraftverk som produserer elektrisk kraft i Sør-Korea. Det ligger på vestkysten av landet ved Gulehavet, i provinsen Sør-Jeolla. Atomkraftverket ble bygget og klargjort for idriftsetting i perioden 1979, og satt i drift i 1986. Installert maksimal effekt er 5 900 MW, og det er dermed teoretisk sett verdens fjerde største atomkraftverk, men det utnyttes trolig bare ca. 5 500 MW kapasitet. Årsproduksjonen av elektrisk kraft er betydelig, og det er seks reaktorer ved anlegget.
Umberto Lenzi

Bakgrunn

Lenzi etablerte ulike filmfanklubber mens han studerte jus. Han startet som journalist i diverse lokale aviser og magasiner. Lenzi utsatte sine juridiske studier for å studere de tekniske måtene å lage film på «Centro Sperimentale de Cinematografia».

Karriere

Etter studiene begynte Lenzi å arbeide som filmkritiker og senere fant en jobb som assisterende regissør før han regisserte sin debut Le avventure di Mary Read (1961) og senere Dødens pirater, en film med mange kjente karakterer fra andre historier som Robin Hood, Zorro etc. Etter å ha laget en krigsfilm og to spagetti westerns snudde han i retning Giallo-sjangeren med Paranoia (1969) som var hans første thriller og en av hans favoritter.
På slutten av 1970-tallet snudde Lenzi til politi-thrillere (polizieschi). Titler som Milano odia: la polizia non può sparare (Almost Human), Il trucido e Lo sbirro (Free Hand For a Tough Cop), og La banda del gobbo (Brothers till vi Die) ble de mest populære og brutale av hans thrillere. Før polizieschi regisserte Lenzi Man from Deep River (1972), som var starten på den italienske kannibal-subsjanger.
Han regisserte så andre kannibalfilmer; Eaten Alive (1980) og Cannibal Ferox (også kjent som Let them die slowly i noen regioner) året etter. Disse og andre filmer, for eksempel zombiefilmen Nightmare City gjore han mest kjent innenfor den italienske horror- og grindhouse/exploitation-sjangeren.
Elisabeth Förster-Nietzsche

Bakgrunn

Förster-Nietzsche var to år yngre enn broren. Som barn var de nært knyttet til hverandre, men båndet mellom dem ble etter hvert svekket fordi hun ikke likte hans filosofi og han ikke likte hennes antisemittisme.

Voksenliv

Den 22. mai 1885 giftet Elisabeth seg med Bernhard Förster, en tidligere lærer som hadde blitt en antisemittisk agitator. Förster planla å slå seg ned på den andre siden av Atlanterhavet i en rent arisk koloni, og han hadde funnet et sted i Paraguay som han mente ville passe. Paret overtalte 14 tyske familier til å følge med dem til kolonien, kalt Nueva Germania, og gruppen forlot Tyskland 15. februar 1887.
Kolonien møtte store problemer. Jorda måtte dyrkes på andre måter enn den tyske dyrkningsmetoden de behersket, det var mange sykdommer, og reisen til og fra kolonien var langsom og kronglete. Gjelden vokste etter hvert Förster over hodet, og 3. juni 1889 begikk han selvmord. Fire år senere forlot enken Elisabeth Förster-Nietzsche kolonien for alltid, og vendte tilbake til Tyskland. Kolonien eksisterer den dag i dag.
I 1889 fikk Friedrich Nietzsche et nervesammenbrudd (han døde i 1900). Da søsteren var tilbake på tysk jord, var Friedrich Nietzche invalid. Förster-Nietzsche begynte å jobbe for at brorens navn skulle bli enda mer kjent. Men hun forandret samtidig deler av filosofien hans, spesielt gjennom redigeringsarbeidet med og utgivelsen av Friedrichs uferdige bok «Wille zur Macht» («Viljen til makt»).
I 1930 ble Förster-Nietzsche, som i en årrekke hadde vært tysk nasjonalist og antisemitt, medlem av det tyske nazistpartiet. Etter at Hitler  og nazistene kom til makten i 1933, fikk Nietzsche-arkivet økonomisk støtte fra myndighetene, mens Förster-Nietzsche til gjengjeld lot brorens navn låne prestisje til regimet. Både Hitler og mange andre fremtredende nazister var til stede i hennes begravelse i 1935.
Samia (navn)

Etymologi

Samia (arabisk: سامية) er dannet som feminine former av det arabiske mannsnavnet Sami (arabisk: سامي) som betyr «opphøyet». Samiah, Samiya, Samiyah, Samya og Samiyya er andre transkripsjoner av navnet.
Samiye er en tyrkisk form av navnet. Formen Samija brukes i Bosnia-Hercegovina.
Fjellmåler

Utseende

En ganske liten (vingespenn 21 – 24 mm), middels kraftig, grå måler. Den ligner ikke på andre norske målere, men kan forveksles med mott (Pyralidae) av slekten Eurrhypis, som den også ofte flyr sammen med. Antennene er trådformede. Kroppen er svart og kledt med lange, utstående hår. Forvingen er askegrå, med et bredt, trapesformet, litt mørkere tverrbånd i midten, dette tverrbåndet har en oval, svart flekk. Utenfor det brede tverrbåndet er det to smale, hvite tverrstriper skilt av en litt bredere, gråbrun stripe. Noen ganger er mønsteret ganske utvisket og utydelig. Bakvingen er grå. Larven er naken, kort og tykk, purpuraktig brun med en lysere sidestripe.

Levevis

Fjellmåleren er en av de sommerfuglene som går høyest i fjellet, og den forekommer i alle fall opp til 1700 moh. i Jotunheimen. Den finnes nesten utelukkende over tregrensen. De voksne sommerfuglene flyr om dagen i juni – juli, men flygeaktiviteten blir ofte begrenset av kaldt vær og vind. Den mørke fargen og den tette hårkledningen gjør at arten lett tar opp varme ved å sole seg.
Larvene lever på dvergbjørk (Betula nana) og krekling (Empetrum spp.).

Utbredelse

I Norge er fjellmåleren vanlig i de sentrale fjellstrøkene i Sør-Norge. Lenger nordover går den lenger ned i lavlandet og i Finnmark kan den finnes helt ut til kysten.
Blodgiveren '88

Handling

Bakgrunnen for handlingen er at Fleksnes har dødd i en ulykke på Nøttefjord camping og deretter havnet ved Perleporten. Her vil han gjerne inn, men St. Peter ønsker å granske hans liv på jorden først. Denne episoden begynner med at Fleksnes sitter å kjederøker utenfor Perleporten og når St. Peter kommer ut lar han seg overtale til å ta en sigarett. Han overtaler ham også til å høre på det han mener var hans sterke sider ved sitt jordiske liv. Blant annet så forteller han om en episode der han var på sykehus for å gi blod. St. Peter reagerer imidlertid på utgangen av episoden og utsetter derfor avgjørelsen om å slippe ham inn Perleporten.
Xuanwei

Xuanwei (kinesisk: 宣威; pinyin: Xuānwēi) er et byfylke i byprefekturet Qujing i provinsen Yunnan i Folkerepublikken Kina.
Befolkningen var på 1 279 597 innbyggere i 1999.

Kulinarisk

Xuanweiskinken er en kulinarisk spesialitet.

Samferdsel

Kinas riksvei 326 løper gjennom området. Den begynner i Xiushan i Chongqing og går mot provinsen Guizhou, og ender i Hekou i Yunnan, ved grensen til Vietnam og den vietnamesiske byen Lao Cai.
Poopdekk

Poopdekk er et maritimt begrep for overbygget akter på en båt, et forhøyet akterdekk. Dekket utgjør en del av fartøyets skrog og går over hele skipets bredde.
Sira (tettsted)

Gamle Bakke kommune

Sira var det største tettstedet i den tidligere kommunen Bakke. Etter en lengre prosess ble denne kommunen lagt inn i Flekkefjord kommune i 1965, sammen med nabokommunene Gyland, Nes og Hidra.

Sira Stasjon

Sira stasjon ligger på Sørlandsbanen. Den er også endestasjon for den nå nedlagte Flekkefjordbanen og var utstyrt med dreieskive for lokomotiver.

Sirdalsvannet

Sira ligger i sørenden av Sirdalsvannet, og Siraosen har vært et viktig knutepunkt for trafikken til Sirdalen før veinettet ble utbygd. Reisende fra kysten var først fraktet inn til Flikka, landverts til Flikkeid ved Lundevannet, på båt fram til Sirnes, landverts langs elva Sira til Osen, der det ventet en milelang rotur videre til Tonstad. Trafikken på Sirdalsvannet ble etterhvert motorisert, med endestopp i Osen og Tonstad, og lasting og lossing underveis ved behov. (Trafikken er nå gjenopptatt med nyrestaurert båt). Elvestrekningen er blitt mere farbar med båt, etter at både Sirdalsvannet og Lundevatnet ble regulert (mer jevnnivellert) i tilknytning til kraftutbyggingen.

Kongeveien

En av de eldre kongeveiene fra Kristiansand gikk forbi, for å krysse elva til Tronåsen, der det var mulig å komme videre vestover mot Stavanger via Moi og Drangsdalen/Heskestad.

Bakke bru

Sira er også kjent for Bakke Bru, som er Norges eldste hengebro. Den går over Siraelva, som renner fra Sirdalsvannet til Lundevatnet i Flekkefjord kommune i Vest-Agder. Broa ble åpnet i 1844 som en del av Vestlandske hovedvei mellom hovedstaden og Stavanger.

Sira elv

Sira har navnet fra elva Sira (Sirdalselva), som er bygget ut for kraftproduksjon av Sira-Kvina Kraftselskap.

Krigsfangeleirene

Under andre verdenskrig holdt nazistene krigsfanger flere steder på Sørlandet, særlig i forbindelse med byggingen av Sørlandsbanen. På Sira var det en slik leir som holdt ca. 90 fanger. Den ble lagt til Bakke Idrettsforenings eiendom, og både fotballbanen og klubbhuset ble brukt.
Akihiro Nagashima

Japans herrelandslag

Akihiro Nagashima spilte 4 landskamper for Japans herrelandslag.
Jenter med baller

Jenter med baller (daKings) er en dokumentarfilm om den norske drag king-gruppa «daKings», produsert av Applaus! film&tv as for NRK og regissert av Kenneth Slotterøy Elvebakk. Filmen følger daKings fra oppstarten i Oslo i 2007, frem til gruppa oppløses to år seinere. Det oppsto tre nye drag king-grupper: «Konger for en kveld», «Noen karer» og «NorDivas». Jenter med baller hadde førpremiere under Kortfilmfestivalen i Grimstad i 2010 og festpremiere under Skeive filmer i Oslo samme år. Filmen ble første gang vist på NRK 7. desember 2010.

Handling

Vi følger seks jenter i drag king-gruppen daKings  i to år. Som Norges første drag king-gruppe banet de vei for en kunstart som til nå har vært relativt lite utbredt i Norge. Regissør Elvebakk har vært flue på veggen under workshops, kostymesying og sceneshow – helt til indre uenigheter til slutt splitter gruppen. Resultatet har blitt et ærlig og inspirerende portrett av «jenter med baller og puppene i klem».

Medvirkende

Marit Johanne Bjerke, Karine Dybvik, Mervi Hannele Liiro, Maria Hals Eilertsen, Lone Bech Spangelid, Bente Hansen, Jannicke Heggestad Sæbø, Inger Helene Vaaten og Malin Bratlie og Great Garlic Girls.

Priser og nominasjoner

2011 – Nominert til Kulturdepartementets menneskrettspris for kortfilm
Asthenorhina perbeti

Utbredelse

Arten lever i Elfenbeinskysten.
Chuma Anene

Klubb

Anene kom fra guttefotball i Holmlia Sportsklubb til junior- og 2. divisjonsfotball med Vålerenga Fotball i 2009-sesongen, og begynte samtidig på Wang Toppidrettsgymnas.
20. august 2011, fikk Anene sin debut for Vålerengas A-lag, borte mot Sarpsborg 08 Fotballforening.

Landslag

G16-landslagtrener Knut Torbjørn Eggen tok Anene ut til troppen for Åpent Nordisk Mesterskap i juli/august 2009.
Stråleforming

Stråleforming er en signalbehandlingsteknikk som bruker sensorer i et array for retningsbestemt transmisjon og mottakelse av et signal. Dette oppnås ved å kombinere elementer i arrayet slik at signaler fra én bestemt vinkel interfererer konstruktivt samtidig som signaler fra andre vinkler interfererer destruktivt. Stråleforming kan anvendes både på sender og mottaker til å oppnå romlig selektivitet. Forbedringen sammenlignet med en omnidireksjonell sender/mottaker er kjent som sender/mottaker-gain (eller -tap).
Stråleforming kan anvendes på både radio- og lydbølger. Kjente anvendelser er radar, sonar, seismologi, trådløs kommunikasjon, radioastronomi, tale, akustikk og biomedisin.
Verdenscupen i kortbaneløp 2019/20

Verdenscupen i kortbaneløp 2018/19 blir organisert av ISU og begynner 1. november 2019 i Salt Lake City og blir avsluttet i februar 2020 i Dordrecht.
Batman (1989)

Handling

Niåringen Bruce Wayne blir vitne til det brutale drapet på sine foreldre. Fra da av bestemmer han seg for å vie sitt liv til å bekjempe ondskapen. Takket være pengene han har arvet, har han sterk nok økonomi til å kunne bekjempe kriminalitet på de mest dramatiske og oppfinnsomme måter. Byen han lever i, Gotham City, har utviklet seg til å bli et mørkt, uhyggelig tilfluktssted for kriminelle, styrt av den korrupte sjefen Carl Grissom, og terrorisert av en morder kjent som The Joker. Den mystiske maskerte helten Batman gjør inntog i Gotham og gjør livet surere for de kriminelle. Journalisten Vicki Vale forsøker å finne ut sannheten bak den nye maskerte helten

Popularitet og økonomi

Filmen ble svært populær og innbrakte 411,3 millioner dollar på verdensbasis, hvorav 251 millioner i USA. Den ble den nest mest innbringende filmen på verdensbasis i 1989 (kun forbigått av Indiana Jones og det siste korstog) og den mest innbringende i USA. 
Produksjonskostnadene var på 35 millioner dollar.
Filmen ble ingen suksess i Norge, til tross for en relativ massiv reklamekampanje for filmen. Bare etter tre uker ble den tatt av plakaten på de store kinoene i Norge. Kinodirektør Ingeborg Moræus Hanssen mente at filmen ble totalt misforstått i Norge.

Anmelderne

Den ble forholdsvis godt mottatt av de amerikanske kritikerne, noe som gjenspeiles i at den har fått 72 % på Rotten Tomatoes og 69 % på Metacritic. Den amerikanske filmanmelderen Roger Ebert gav den 2 av 4 stjerner, mens Leonard Maltin har gitt den 2,5 av 4 stjerner.
De norske anmelderne var ikke like begeistret. VGs anmelder gav den terningkast tre og beskrev den som en «brutal og dyster actionfilm». Aftenspostens Per Haddal mente den ikke levde opp til den populariteten den hadde i USA og skrev at: «Batman er svært fragmentarisk. Løse intrigetråder slenger, noen ganger slår de tilskueren hardt i ansiktet. Det legges opp til effekter som aldri avleveres. De fleste vil kalle det slurv, andre vil forklare det med at dette er hentet fra psykologiens mest rotete mørkeloft eller fra skrekkromantikkens raritetskabinett». Nettestedet CINERAMA gav den terningkast seks i 2009 og skrev: «Jack Nicholsons versjon av Joker er en paradeoppvisning som stjeler nesten hele filmen, den tette, harde historien og den økonomiske og treffsikre dialogen og ikke minst Anton Furts mørke, stormannsgale, gotiske mareritt av en storby».

Priser

Filmen ble tildelt en Oscar for beste dekorasjon. Den vant også en Grammy, en Saturn Award, en Brit Awards og en BMI Film Music Award.

Annet

Filmen hadde førpremiere i Oslo den 2. oktober 1989 med spesielt inviterte. Ordinær premiere var 5. oktober.
Carl Martin Ellingsen

Carl Martin Ellingsen (født 20. desember 1848 i Sortland, død 26. januar 1926) var en norsk forretningsmann og politiker (V). Han var handelsmann på Kvitnes i Hadsel, og stortingsrepresentant i fem perioder. Han representerte Nordlands amt i periodene 1886-1888, 1889-1891 og 1895-1897, og Vesteraalen 1907-09 og 1913-1915. Ellingsen var også ordfører i Hadsel.
Three Days Grace

Historie

Adam, Brad og Neil dannet i 1992 bandet «Groundswell» sammen med to andre medlemmer. I 1995 ga de ut «Wave of popular feeling» sammen. CD-en ble bare utgitt i Canada, og det ble bare produsert 150 eksemplarer. «Wave of popular feeling» ble i 2007 solgt på Ebay for 200 dollar. I 1997 sluttet to av medlemmene, men Adam, Neil og Brad fortsatte som en trio. De skiftet navn til Three Days Grace, som var et navn Brad kom opp med.
Gruppen flyttet fra Norwood til Toronto og møtte produsenten Gawin Brown. Han hjalp dem å produsere debutalbumet Three Days Grace, som ble utgitt i 2003. Albumet hadde singlene «I Hate Everything About You», «Just Like You» og «Home». Alle videoene har blitt spilt på blant annet MTV, FUSE og MTV2. I Canada ble også singelen «Wake Up» gitt ut, men uten video og bare ment for radiospilling. Den kom også høyt på listene i Canada mens albumet kom på topp 10 på USAs albumlister.
Barry Stock ble med i bandet i 2004 som bandets gitarist. Dette var fordi Adam Gontier skulle lettere kunne bevege seg på scenen, uten å måtte holde en gitar.
31. mars 2006 ga bandet ut sin første singel fra albumet One-X, den het «Animal I Have Become». Den kom på 1.-plass på både de amerikanske listene for moderne og mainstream rock. One X ble gitt ut 13. juni 2006. Albumet solgte 78 000 kopier første uken. Albumet hadde 12 sanger, men i Amerika hadde albumet også et bonusspor, kalt «Running Away». Albumets andre singel «Pain» nådde høyt på de amerikanske histlistene februar i 2007. Deres tredje singel var «Never Too Late», og denne kom også høyt på listene. Sangene «Animal I Have Become» og «Riot» er med på spillet WWE SmackDown vs. Raw 2007. Her er teksten til «Riot» noe forandret. Teksten er opprinnelig «If you feel so fucked up». Dette ble forandret til «If you feel so huffed up».
9. januar 2013 ble det kjent at vokalisten Adam Gontier skulle forlate bandet på grunn av en ikke-dødstruende sykdom. Ifølge bandet sin melding på facebook ønsket de å fortsette å turnere og fullføre de oppsatte konsertene som planlagt med broren til Brad Walst og vokalist i bandet My Darkest Days som erstatning for Gontier. Brad Walst sitt opphold i bandet er midlertidig, og er foreløpig kun ut turneen.
Walter von Reichenau

Første verdenskrig

Under første verdenskrig mottok han Jernkorset for sin innsats på Vestfronten og var i 1918 steget til kapteins grad.

Mellomkrigstiden

En onkel introduserte ham for Adolf Hitler i 1932, og Reichenau fikk etterhvert en slik posisjon i bevegelsen at han overbeviste Hermann Göring og Heinrich Himmler om nødvendigheten av å redusere Sturmabteilungs makt. Reichenau fryktet en maktovertakelse fra Ernst Röhm, noe som ville bety slutten for hans egen karriere. Himmler fikk nå Reinhard Heydrich, som også fryktet Röhm, med i en konspirasjon der Heydrich produserte «bevis» for at Röhm hadde mottatt 12 millioner mark fra Frankrike for å frata Hitler makten.
Slik var Reichenau en pådriver for de lange knivers natt i 1934, da Röhm og flere hundre andre ble drept.
Han var Hitlers førstevalg da Werner von Blomberg i 1938 måtte trekke seg fra hærledelsen, men eldre militære ledere som Franz Halder og Gerd von Rundstedt nektet å tjenestegjøre under ham.
Vågsbygd Karate Klubb

Vågsbygd Karate Klubb (stiftet 1981) er en karateklubb i Vågsbygd i Kristiansand kommune. Klubben, som hevder å være verdens største klubb i stilarten Shorin Ryu har trening i egen dojo i Karrus i Vågsbygd. Her drives karateaktivitet for aldre fra 7 år og oppover.
Praktisk teologi

Praktisk teologi regnes som en av de fire sentrale disiplinene i en teologisk utdannelse. De andre disiplinene er systematisk teologi, kirkehistorie og bibelfag . Mens systematisk teologi handler om sentrale kristne dogmer (Gud, frelse, osv), handler praktisk teologi om hvordan disse dogmer omsettes i praktisk handling. Praktisk teologi kan sies å være «læren om menighetsbygging».

Fagets historie

Faget har sine røtter helt tilbake til den tidligste kristne tid og gjennom middelalderen og reformasjonstiden. Dette gjelder den praktiske undervisningen for å lære opp nye personer til å være prester og diakoner eller til å inneha andre kirkelige funksjoner. Denne opplæringen foregikk gjerne mer gjennom praksis i den lokale menighet enn gjennom akademiske studier slik det er i dag. Som akademisk disiplin på universitetsnivå ble praktisk teologi etablert på begynnelsen av 1800-tallet gjennom arbeidet til den tyske teologen Friedrich Schleiermacher.
Storskjær naturreservat

Storskjær naturreservat ligger i Hurum kommune i Buskerud. Det ble opprettet 15. desember 1978, og er på 33 dekar.
Storskjær ligger i Oslofjorden like øst for tettstedet Storsand i Hurum, og Oslofjordtunnelen til Drøbak går rett under den lille øya.